text: hagelilje
  
  publiceret: 2023-03-14 14:48:28+01:00
  Hageliljer er en slægt af løgplanter tilhørende narcisfamilien med mere end 110 arter, som er udbredt i tropiske og subtropiske egne over hele Jorden.
  Bladene hos hagelilje udgår fra løget og er skruestillede; løgskællene dannes af de opsvulmede bladbaser. Et eller flere blomsterskafter udvikles sammen med bladene og bærer i spidsen en skærm af hvide blomster, der ofte har et anstrøg af violet. Det danske navn hentyder til de tilbagekrummede blosterblade hos mange arter. Frøene, der udvikles i en tyndvægget kapsel, er store og næringsfyldte, og nogle arters frø udvikler et korkagtigt yderlag, der tillader, at frøene spredes med vand.
  Hageliljer vokser i mange vegetationstyper, enkelte i skov, men de fleste i åben vegetation, hvor de blomstrer i regntiden. Omkring ti arter er tæt knyttet til vand, enkelte endog til saltvand i mangrover; visse arter som Crinum calamistratum fra Cameroun og C. thaianum fra Thailand dyrkes som akvarieplanter.
  Alle planternes dele indeholder alkaloider, og mange arter har medicinsk anvendelse.